कोरोना वैक्सीन नहीं लेना चाहते मल्लिकार्जुन खड़गे? बताई ये बड़ी वजह
राज्यसभा में नए नेता प्रतिपक्ष मल्लिकार्जुन खड़गे कोरोना वैक्सीन नहीं लेना चाहते है। उन्होंने इस वैक्सीन को युवाओं को देने की बात कही है।
नई दिल्ली: राज्यसभा में नए नेता प्रतिपक्ष मल्लिकार्जुन खड़गे कोरोना वैक्सीन नहीं लेना चाहते है। उन्होंने इस वैक्सीन को युवाओं को देने की बात कही है। बता दें कि जब खड़गे से पूछा गया कि क्या वे कोरोना वैक्सीन लेंगे इस पर उन्होंने जवाब दिया, ''मेरी उम्र 70 साल से ऊपर है। आपको इसे (COVID-19 वैक्सीन) उन युवाओं को देनी चाहिए, जिनके पास जीवन में एक लंबी उम्र है। मेरे पास जीने के लिए 10-15 साल और हैं।''आपको बता दें कि आज ही प्रधानमंत्री नरेंद्र मोदी ने कोरोना वायरस वैक्सीन की पहली डोज लगवाई है। पीएम मोदी ने दिल्ली के एम्स अस्पताल में कोरोना वैक्सीन की पहली डोज लगवाई। पीएम ने इसकी जानकारी खुद ट्वीट कर दी। प्रधानमंत्री नरेंद्र मोदी को भारत बायोटेक की कोवैक्सीन लगाई गई। उन्हें पुदुचेरी की सिस्टर पी.निवेदा ने टीका लगाया, जबकि तस्वीर में दिखाई दे रहीं दूसरी नर्स केरल की है। पीएम नरेंद्र मोदी ने ट्वीट कर कहा, "AIIMS में COVID-19 वैक्सीन की पहली खुराक ली। कोरोना वायरस के खिलाफ वैश्विक लड़ाई को मजबूती देने में जिस तेज़ी से हमारे डॉक्टरों और वैज्ञानिकों ने काम किया है वो उल्लेखनीय है। जो लोग वैक्सीन लेने योग्य हैं मैं उन सभी से वैक्सीन लगवाने की अपील करता हूं। साथ मिलकर भारत को कोरोना मुक्त बनाते हैं!"आज कोरोना वैक्सीनेशन का दूसरा चरण शुरू हो रहा है, इसी चरण में 60 साल से ज्यादा उम्र के लोगों को कोरोना वैक्सीन की डोज दी जानी है। इसी चरण के पहले दिन आज सुबह-सुबह पीएम मोदी ने टीका लगवाया। प्रधानमंत्री नरेंद्र मोदी आज सुबह आम आदमी की तरह एम्स अस्पताल पहुंचे। उनके लिए कोई स्पेशल रूट नहीं लगाया गया था। वो सुबह-सुबह एम्स इसलिए गए ताकि आम लोगों को परेशानी का सामना न करना पड़े। इस दौरान पीएम नरेंद्र मोदी ने असम का गम्छा पहना हुआ था, जो असम की महिलाओं के आशीर्वाद का प्रतीक है। उन्हें कई मौकों पर इसे पहने हुए देखा गया है।